Ikke kun manuelt udstyr som sneskovle og -skrabere, men også maskiner som sneslynger og fejemaskiner er revet væk fra butikkerne - også de helt dyre modeller. - Efterspørgslen er ekstrem lige nu. I sidste uge fik vi et ekstra parti på 550 sneskovle hjem. De var solgt allerede dagen efter, fortæller Torben Sørensen, afdelingschef i Silvan Aalborg til NORDJYSKE Medier. - Vi havde en kunde, som havde sikret sig en af de sidste sneskovle i forretningen. Han stillede den fra sig et øjeblik, men han kiggede på nogle andre varer. Da han vendte sig om, var skovlen væk, fortæller Torben Sørensen. - Når det gælder maskiner, er situationen endnu værre. Det bliver først til april, vi igen kan levere. - Vi har selvfølgelig forlængst bestilt både det ene og andet hos vores leverandører. Men de kan simpelthen ikke følge med efterspørgslen, siger afdelingschefen, der dog kunne glæde sig over, at han mandag - højst uventet - fik leveret et enkelt parti sneskovle.

Referat:
Det er stort set umuligt at opdrive udstyr til snerydning i
øjeblikket i Nordjylland. Over hele landsdelen melder
byggemarkeder og varehuse udsolgt, skriver nordjyske.dk.